ประกาศคณะกรรมการกํากับและส่งเสริมการประกอบธุรกิจประกันภัยเรื่อง บุคคลที่เกี่ยวข้องกับกรรมการของบริษัทประกันวินาศภัยพ.ศ. 2552---------------------------------- อาศัยอํานาจตามความในมาตรา 31 (17) แห่งพระราชบัญญัติประกันวินาศภัย พ.ศ. 2535 ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ 2) พ.ศ. 2551 ประกอบกับมติที่ประชุมคณะกรรมการกํากับและส่งเสริมการประกอบธุรกิจประกันภัย ครั้งที่ 6/2552 เมื่อวันที่ 26 มิถุนายน พ.ศ. 2552 คณะกรรมการกํากับและส่งเสริมการประกอบธุรกิจประกันภัยออกประกาศไว้ดังนี้ข้อ ๑ ในประกาศนี้ "นิติบุคคล" หมายความว่า บริษัทจํากัด ห้างหุ้นส่วนจํากัด ห้างหุ้นส่วนสามัญนิติบุคคล ซึ่งจัดตั้งขึ้นตามประมวลกฎหมายแพ่งและพาณิชย์ หรือบริษัทมหาชนจํากัดซึ่งจัดตั้งขึ้นตามกฎหมายว่าด้วยบริษัทมหาชนจํากัด หรือนิติบุคคลอื่นซึ่งจัดตั้งขึ้นตามกฎหมายเฉพาะ แต่ไม่รวมถึงบริษัทตามกฎหมายว่าด้วยการประกันวินาศภัย "บริษัท" หมายความว่า บริษัทที่ได้รับใบอนุญาตประกอบธุรกิจประกันวินาศภัย ตามกฎหมายว่าด้วยการประกันวินาศภัย "บริษัทแม่" หมายความว่า นิติบุคคล หรือบริษัทที่มีอํานาจควบคุมกิจการของนิติบุคคลหรือบริษัทไม่ว่าโดยทางตรงหรือทางอ้อม ในลักษณะ ดังต่อไปนี้ (1) ถือหุ้นในนิติบุคคล หรือบริษัทเกินกว่าร้อยละห้าสิบของหุ้นที่จําหน่ายได้แล้วทั้งหมดของนิติบุคคล หรือบริษัทนั้น (2) มีอํานาจควบคุมคะแนนเสียงส่วนใหญ่ในที่ประชุมผู้ถือหุ้นของนิติบุคคล หรือของบริษัท (3) มีอํานาจควบคุมการแต่งตั้ง หรือถอดถอนผู้มีอํานาจในการจัดการ หรือกรรมการตั้งแต่กึ่งหนึ่งของกรรมการทั้งหมดในนิติบุคคล หรือบริษัท (4) ถือหุ้นในนิติบุคคล หรือบริษัท ตั้งแต่ร้อยละยี่สิบขึ้นไปของหุ้นที่จําหน่ายได้แล้วทั้งหมดไม่ว่าโดยทางตรงหรือทางอ้อม ให้สันนิษฐานไว้ก่อนว่ามีอํานาจควบคุมกิจการ เว้นแต่จะพิสูจน์ได้ว่ามิได้มีอํานาจควบคุมกิจการ "บริษัทลูก" หมายความว่า (1) นิติบุคคล และหรือบริษัท ที่มีนิติบุคคล หรือบริษัท เป็นบริษัทแม่ หรือ (2) บริษัทลูกของนิติบุคคล หรือบริษัทตาม (1) ต่อไปทุกทอด "บริษัทร่วม" หมายความว่า นิติบุคคล หรือบริษัทที่มีบริษัทแม่ร่วมกัน "ผู้มีอํานาจในการจัดการ" หมายความว่า (1) กรรมการ ผู้จัดการ หรือผู้บริหารระดับต่ํากว่าลงมาอีกสองระดับ หรือผู้ซึ่งมีตําแหน่งเทียบเท่าที่เรียกชื่ออย่างอื่น (2) บุคคลผู้ซึ่งมีอํานาจในการบริหารงานทั้งหมด หรือบางส่วนของนิติบุคคล หรือบริษัท (3) บุคคลที่ตามพฤติการณ์มีอํานาจควบคุม หรือครอบงําผู้จัดการ หรือกรรมการของนิติบุคคล หรือบริษัท หรือการจัดการของนิติบุคคล หรือบริษัท ให้ปฏิบัติตามคําสั่งของตนในการกําหนดนโยบาย หรือการดําเนินงานของนิติบุคคล หรือบริษัทข้อ ๒ ให้บุคคลดังต่อไปนี้เป็นบุคคลที่เกี่ยวข้องกับกรรมการของบริษัท ซึ่งห้ามมิให้บริษัทขายหรือให้อสังหาริมทรัพย์ใด ๆ หรือสังหาริมทรัพย์ที่มีมูลค่ารวมกันสูงกว่าที่นายทะเบียนกําหนดหรือห้ามมิให้บริษัทซื้อทรัพย์สินจากบุคคลดังกล่าว เว้นแต่จะได้รับความยินยอมจากคณะกรรมการบริษัทและความเห็นชอบจากนายทะเบียน 2.1 คู่สมรสของกรรมการบริษัท 2.2 บุตร หรือบุตรบุญธรรมของกรรมการบริษัท 2.3 นิติบุคคล หรือบริษัท ที่กรรมการบริษัท หรือบุคคลตาม 2.1 หรือ 2.2 เป็นผู้มีอํานาจในการจัดการ 2.4 นิติบุคคล หรือบริษัท ที่กรรมการบริษัท หรือบุคคลตาม 2.1 หรือ 2.2 มีอํานาจควบคุมคะแนนเสียงตั้งแต่ร้อยละยี่สิบขึ้นไปในที่ประชุมผู้ถือหุ้น 2.5 นิติบุคคล หรือบริษัท ที่กรรมการบริษัท หรือบุคคลตาม 2.1 หรือ 2.2 มีอํานาจในการควบคุมการแต่งตั้ง หรือถอดถอนกรรมการ 2.6 บริษัทแม่ของนิติบุคคล หรือของบริษัท ตาม 2.3 หรือ 2.4 หรือ 2.5 2.7 บริษัทลูกของนิติบุคคล หรือของบริษัท ตาม 2.3 หรือ 2.4 หรือ 2.5 2.8 บริษัทร่วมของนิติบุคคล หรือของบริษัท ตาม 2.3 หรือ 2.4 หรือ 2.5 2.9 ตัวการ ตัวแทน ตามประมวลกฎหมายแพ่งและพาณิชย์ ของกรรมการบริษัท ในกรณีที่กรรมการ หรือบุคคลตาม 2.1 หรือ 2.2 ถือหุ้นในนิติบุคคลใด หรือบริษัทใดตั้งแต่ร้อยละยี่สิบขึ้นไปของหุ้นที่จําหน่ายได้แล้วทั้งหมดไม่ว่าโดยทางตรง หรือทางอ้อม ให้สันนิษฐานไว้ก่อนว่านิติบุคคล หรือบริษัทนั้นเป็นบุคคลที่เกี่ยวข้องกับบุคคลดังกล่าว เว้นแต่จะพิสูจน์ได้ว่ามิได้เป็นบุคคลที่เกี่ยวข้อง ทั้งนี้ ตั้งแต่บัดนี้เป็นต้นไปผู้มีอํานาจลงนาม - ประกาศ ณ วันที่ 5 ตุลาคม พ.ศ. 2552 สถิตย์ ลิ่มพงศ์พันธุ์ปลัดกระทรวงการคลังประธานคณะกรรมการกํากับและส่งเสริมการประกอบธุรกิจประกันภัย